AIŠKINAMASIS MEMORANDUMAS

1.PASIŪLYMO APLINKYBĖS

•Pasiūlymo pagrindimas ir tikslai

Sąjungos energinių produktų ir elektros energijos apmokestinimas reglamentuojamas 2003 m. spalio 27 d. Tarybos direktyva 2003/96/EB, pakeičiančia Bendrijos energetikos produktų ir elektros energijos mokesčių struktūrą (toliau – Energijos mokesčių direktyva, arba Direktyva).

Pagal Direktyvos 19 straipsnio 1 dalį, be Direktyvoje, ypač jos 5, 15 ir 17 straipsniuose, išdėstytų nuostatų, Taryba, Komisijai pasiūlius, bet kuriai valstybei narei gali vieningai leisti toliau atleisti nuo mokesčių ar juos sumažinti remiantis konkrečios politikos sumetimais.

Italijos savivaldybė Kampjone d'Italija – labai mažas ir nedaug gyventojų turintis Italijos eksklavas, esantis Šveicarijos teritorijoje. Kampjone d'Italija teritoriją, kuri iš dalies ribojasi su Lugano ežeru, supa Šveicarijos Tičino kantonas.

Tas eksklavas pasižymi stačia orografine struktūra, kuri nelabai tinka urbanizacijai, ir, apskritai, riboja prieigą, todėl joje vykdyti pramoninę veiklą yra sunkiau.

Be to, Kampjone d'Italiją yra ištikusi gili ekonominė krizė (ją dar labiau paaštrino COVID-19 pandemija) dėl lošimo namų, kurie buvo beveik vienintelė šio eksklavo ekonominė veikla, uždarymo.

Galiausiai, 2020 m. sausio 1 d. Kampjone d'Italija savivaldybei tapus Sąjungos muitų teritorijos dalimi, dar labiau išaugo energinių produktų (elektros energijos ir gazolio, kuris naudojamas kaip kuras šildymui) kaina.

Italijos valdžios institucijų teigimu, dėl ypatingos Kampjone d'Italijos savivaldybės geografinės padėties, taip pat dėl to, kad joje nėra dujų tiekimo tinklo, o klimato sąlygos – nepalankios, energijos sąnaudos išaugo , nepriklausomai nuo to, ar dujos būtų tiekiamos iš Šveicarijos, ar iš artimiausios Italijos provincijos. Visų pirma mažiausias krosnių kuro tiekimo iš Italijos atstumas yra apie 30 km (atstumas tarp Kampjone d‘Italijos ir Komo). Be to, būtinybė atlikti muitinės formalumus kertant Italijos ir Šveicarijos sienas labai atgraso Italijos ekonominės veiklos vykdytojus nuo šių operacijų vykdymo, be to, susidaro papildomų išlaidų.

2020 m. rugpjūčio 7 d. raštu Italijos valdžios institucijos paprašė leisti taikyti sumažintus akcizo tarifus, taikomus į Kampjone d’Italijos savivaldybės teritoriją tiekiamam gazoliui, kuris būtų naudojamas šildymui, ir elektros energijai. Pagrįsdama savo prašymą taikyti nukrypti leidžiančią nuostatą, Italija atkreipia dėmesį į pirmiau apibūdintą išskirtinę Kampjone d’Italijos padėtį.

Siūlomi tarifai: 0,0005 EUR už vieną kWh elektros energijos, kai ji naudojama kitoms nei namų ūkių reikmėms, ir 0,001 EUR už vieną kWh elektros energijos, kai ji naudojama namų ūkio reikmėms – tai atitinka ne tik 4 % nacionalinio akcizo, bet ir Energijos mokesčių direktyvoje numatytus atitinkamus minimalius tarifus. Siūlomas gazolio, naudojamo šildymo reikmėms, tarifas – 201,50 EUR už 1 000 litrų, t. y. 50 % nacionaliniu lygmeniu taikomo tarifo, kuris išlieka didesnis už Energijos mokesčių direktyvoje nustatytą minimalų tarifą.

Tokiu būdu netiesioginiai mokesčiai, taikomi šiems Kampjone d’Italijoje naudojamiems energiniams produktams, iš esmės būtų tokie patys, kaip Šveicarijoje.

Prašydama leidimo Italija siekia sumažinti dideles į tą teritoriją tiekiamos energijos namų ūkiams ir įmonėms sąnaudas, nes tie energiniai produktai naudojami šildymui (gazolis) ir siekiant patenkinti visus įprastus kasdienius poreikius, susijusius su elektros energijos vartojimu (apšvietimui, buitinių prietaisų eksploatavimui, šildymui ir vėsinimui ir kt.).

Ši mokesčių lengvata leistų sumažinti papildomas Kampjone d’Italijos gyventojų šildymui skirtas išlaidas, atsirandančias dėl šalto klimato, sunkumų įsigyjant kurą ir išlaidų, susijusių su specialių reikalavimų laikymusi.

Taigi, atrodo, kad ši priemonė yra tinkama specifinei Italijos savivaldybės padėčiai ištaisyti.

Galiojimo laikotarpį prašoma nustatyti šešeriems metams nuo 2021 m. liepos 1 d. iki 2027 m. birželio 30 d., o tai neviršija pagal Energijos mokesčių direktyvos 19 straipsnį leidžiamo maksimalaus laikotarpio.

Mokesčių lengvata negali būti taikoma kartu su kitais akcizo mokesčio sumažinimais. Ji būtų skirta vartojimo produktams Kampjone d’Italijos savivaldybėje.